11,050,084 members (69,969 online)
Re: My vote of 5 S. M. Ahasan Habib4-Apr-13 23:27 Thanks Last Visit: 31-Dec-99 19:00 Last Update: 28-Nov-14 5:00Refresh123 Next » Peterjasie Patriot #169
En so vlieg die dae en maande verby, wil jy glo dat die eerste kwart van die jaar al verby is? As jy so terugdink na die begin van die jaar toe, het jy darem iets konstruktiefs vermag of het die dae maar net een na die ander verbygesnel. Onthou, tyd wat verstreke is kan mens nooit weer terugkry nie. Ons het besluit dat die tyd nou derem te gou verbysnel en dat ons vir ten minste die volgende vyf jaar voluit wil leef, sien wat ons wil sien en doen wat ons wil doen, binne perke natuurlik (brandstof is duur!) Ons sou graag natuurlik oorsee wou gaan maar ons mooi land het so veel om aan te bied en ons het nie naastenby alles gesien wat ons wil sien nie. So, aftreeoord kan maar wag, ons gaan skuur! En natuurlik fotos neem dat dit klap. Ek het reeds 'n foto blog begin , gaan kyk gerus hier.
Is dit nie een of ander tyd binnekort weer Moedersdag nie? Die pasella hierdie keer is 'n Moedersdag resepte eBoek, gaan na die pasella afdeling hieronder en laai dit gratis af.
Ek was onlangs gevra om in plein verstaanbare Afrikaans digitale fotografie te verduidelik. In die ou dae is foto beelde op film vasgelê, deesdae is alles digitaal en foto beelde word op 'n kamera sensor vasgelê, sommer baie goedkoper, eintlik heeltemal gratis.
Die volgende het op alle hedendaagse digitale kameras betrekking.
‘n Fotobeeld ontstaan wanneer lig deur die lens van ‘n kamera op die kamera se sensor val.
Daar is verskillende maniere om die lig te manipuleer sodat verskillende foto effekte verkry kan word.
Lensopening of F-stop.- Hoe groter die lens oop is hoe meer lig kom op die sensor, en hoe kleiner die lens oop is hoe minder lig val op die sensor.
Sluiterspoed – Hoe vinniger die sluiterspoed hoe minder lig val op die sensor, hoe stadiger die sluiterspoed hoe meeer lig val op die sensor.
Sensor sensitiwiteit of ISO verstelling - Hoe laer die ISO stelling hoe minder sensitief is die sensor, hoe hoër die ISO, hoe meer sensitief is die sensor.
Deur rond te speel met die lensopening, die sluiterspoed of die ISO kan mens onder verskliiende omstandighede goeie fotos neem.
Mens kan egter ook die kamera bloot op Auto stel en die kamera al die dinkwerk laat doen.
Diepteveld – Word beheer deur die lensopening of F-stop. Soms wil mens ‘n kort diepteveld hê soos by portretfotografie of soms ‘n groot diepteveld soos in landskappe. Diepteveld beteken die hoeveelheid van jou foto wat in fokus is. Met landskappe wil jy hê alles moet in fokus wees en met portrette moet net die gesig in fokus wees en die agtergrond uit fokus. Hoe kleiner die lensopening (hoër F-stop soos bv F16) hoe groter die diepteveld. Hoe groter die lensopening (kleiner F-stopbv F2.8) hoe kleiner die diepteveld. Om die diepteveld self te beheer sit jy die kamera op die A-verstelling (aperture priority)
Sluiterspoed – hoe vinniger die sluiterskpoed (bv. 1/1000ste van ‘n sekonde), hoe skerper is jou foto, dit is goed vir sport fotografie waar die onderwerp aan die beweeg is. ‘n Stadiger sluiterspoed word gebruik waar die onderwerp nie beweeg nie, soos bv 1/60ste van ‘n sekonde. As mens dus ‘n sportfoto wil neem stel mens die kamera op T (time) en kies jou eie sluiterspoed. Die kamera sal dan vanself die lensopening aanpas.
Sensor sensitiwiteit – hierdie is die ISO verstelling. My kamera is altyd gestel op 200 0f 400 ISO. Hoe laer die ISO hoe minder sensitief is die sensor, maar jy kry duideliker fotos, hoe hoër die ISO hoe meer sensitief is die sensor maar jy kan begin grein of kolletjies op jou fotos kry. Mens gebruik ‘n hoër ISO as die lig swakker word en jy die sensor meer sensitief wil hê.
Baie digitale kameras het hulle eie klaar berekende verstellings soos, sport, portrait, landscape en nog ander ook. Deur bloot een van hierdie te kies doen die kamera self al die verstellings wat ek hierbo genoem het.
Dit is egter altyd belangrik om te weet hoe mens diepteveld effekte kan verkry en waarvoor dit gebruik word. Mens moet ook weet watter effek die verskillende ISO verstellings op jou fotos kan hê.
Die maklikste is egter om die kamera op Auto te los. As jy spesifieke fotos wil neem kyk in die handboek waar die sport, portret, landskap, nagfotografie en nog ander verstellings is en gebruik hulle na gelang van omstandighede.
Om fotos te neem is maar om en by 50% van fotografie, wat mens met die fotos op die rekenaar doen is net so belangrik. 'n Swak foto kan heel aanvaarbaar gemeek word op jou rekenaar met die regte sagteware soos Photoshop. Maar dit is 'n heel ander onderwerp.
Weereens alles wat jy wil weet oor die huidige reeks, klik om oop te meek of regs klik om af te laai Super 15 - Wedstryde
Super 15 - Punte
Super 15 - Logs
Super 15 - Kaarte
Super 15 - Spanne
Super 15 - Statistieke
Dankie aan Loot Eksteen wat dit aan my gestuur het.
Alweer Muis die bekkige brak
Ek kry die volgende van Muis se ma af:
'n Paar kombuiswenke van Frik
Wanneer jy koekies bak en dit is te hard, plaas dit dan in ‘n plastiese sak, of Tupperbak saam met ‘n snytjie brood. Die harde koekies sal dan die vog van die brood uittrek, en siedaar sit jy met heerlike sagte koekies.
Al gesukkel om kiwivrugte af te skil. Nou hier is my plan. Sny die boonste en onderste deel van die kiwivrug af. Neem nou ‘n teelepel en druk die teelepel tussen die skil en die vrug in. Draai nou die kiwivrug in die rondte. Draai om en herhaal aan die onderkant. Voor jy jou oë uitvee is die kiwivrug gereed om te eet.
As jy vars vis koop, ruik aan die vis. Daar moet nie ‘n reukie aan die vis wees nie. Vars vis het nie ‘n reukie nie.
Hou nie daarvan om knoffel te skil nie. Sit die knoffelhuisie in die mikrogolf en mikrogolf op hoog vir tien sekondes. Die knoffel sal uit sy omhulsel spring.
‘n Ander manier om knoffel uit sy dik omhulsel te kry: sit die knoffelhuisie op ‘n plank, neem ‘n mes, sit dit oor die knoffel en druk hard. Die knoffel sal sommer so uit die dik omhulsel spring.
Maak een keer per week ‘n heerlike ete en sit aan tafel en eet. Sit ‘n uur opsy vir die ete. Dit sal die huisgesin weer met mekaar leer praat.
Indien jy sop of ‘n bredie kook en dit is te sout, sit ‘n aartappel net so heel in die sop of bredie. Dit sal die meeste sout uittrek. Sodra die sop of bredie reg proe, haal die aartappel uit en gooi weg.
Meng 1 teelepel droë mosterd met 1 koppie koekmeel. Sprinkel oor vleis wat jy wil braai. Dit is geurig en heerlik.
Wanneer jy weer patats kook sit ‘n stukkie nartjieskil in saam met die patats. Dit gee ‘n pikante smaak aan die patats.
Beetvlekke kan verwyder word van ‘n tafeldoek af, deur ‘n bord onder die vlek te sit en dan ‘n dik sny witbrood op die vlek te plaas. Die brood sal die rooi verwyder.
Wanneer jy rooiwyn op ‘n tafeldoek mors, gooi baie sout oor die vlek. Die sout sal die kleur absorbeer.
As daardie vleis net nie sag wil kook nie, voeg net twee teelepels gemaalde gemmer by die vleis.
As mens jou eie slap tjips bak, gooi ‘n teelepel bakpoeier by die olie net voor die tjips gebak word. Die tjips sal baie ligter en brosser wees.
Om room vinnig dik te maak voeg net ‘n knypie koeksoda by die room voordat dit geklits word.
As die suikerblik oopgestaan het en die suiker het hard geword, plaas ‘n hele suurlemoen in die suikerblik en maak toe. Binne ‘n dag of twee is die suiker weer sag.
Plaas lemoene of suurlemoene vir sowat dertig sekondes in die mikrogolf op hoog. Die lemoene of suurlemoene sal meer sap gee as dit uitgedruk word.
Afrikaners is plesierig Iemand het vir my die volgende per epos aangestuur, geniet dit:
Ek moes seker al onraad vermoed het toe die jongeling die dag met ‘n Ford Cortina by die huis langs ons gestop het. Dit is een van daai karre wat jy tien straatblokke ver al hoor aankom en ek praat nie van die enjin nie, dié hoor mens eers van so agt blokke ver. Die eerste gewaarwording van die snawel se naderkoms is gewoonlik so ‘n liggiese doef-doef op mens se sensitiewe dele, ek vermoed dis nou as hy min of meer die dorp binne ry. Dan word die doef-doef al hoe erger tot dit voel later soos ‘n hasie met ‘n hamer wat met Duracells gelaai is. Dan stop die lekkerte en die doef-doef skuif op tot by mens se borskas. As die klein stront met sy Cortina om die draai kom, sit die doef-doef in mens se keel en onderste harsings vas en dit voel of mens in die binnekant van ‘n lugdrukboor vasgekeer is. Daar was hoeka mos die ou grappie oor die chemiese formule van honde poo: XR6.
Dat die jongeling Oom Klasie van Vuuren se huis reg langs ons sou koop, sou ek nooit kon raai nie. Nou die ergste lawaai wat Oom Klasie ooit in sy lewe gemaak het, was miskien om ‘n ligte buikwindjie in die privaatheid van sy eie tuin te los. Maar ‘n mens waardeer mos eers rustige bure die dag as hulle weg is. Die nuwe knaap se eerste daknatmaak, die eerste Vrydag na sy intrek, was die ergste. Die man demonstreer die feit behoorlik dat sy musiekapparaat nie beperk is tot die Cortina nie.
“Los die kind man,” sê Mamma toe ek die haelgeweer uit die kluis haal. “Jy was ook mos eenmaal jonk.”
“Ja, en wie gaan miskien vir die ceiling betaal?” skree-vra ek omgekrap bokant die lawaai uit.
“Los man! Die ceiling was al lankal los. Ons skud net die deken af, dan’s al’s weer reg,” keer Mamma terwyl sy die geweer by my vat en weer toesluit. Die sleutels hou sy by haar.
So verdra ons toe maar die lawaai, maar ‘n huisdaknatmaak kan ook net so lank duur en ook nie langer nie. Die volgende Donderdagaand, stop Mamma self die haelgeweer in my hande en sê ek moet nou plan maak.
Sekere dele van die Bybel val maar nou net eenvoudig makliker op die oor én gemoed as ander. Soos die stukkie wat praat van ‘n oog vir ‘n oog en ‘n tand vir ‘n tand. Baie lekkerder as die “draai-die-ander-wang-stukkie”.
Maar daardie aand beleef ons dorpie ‘n klankaanslag wat géén stukkie in die Bybel sou kon stil preek nie. Ek het mos self in my lewe musiek gemaak.Gróót musiek, onder andere by die Vrystaat Stadion. Die musiekstelletjie wat ek gebruik het, was darem self nie vir sissies nie. Ek sê vir Mamma sy moet solank ‘n paar lekker CD’s en dergelik bymekaar maak. Ek gaan my ou klanktoerusting by die kêffie se skuur optel. Vanaand wys ek die nuwe boorling wat ís musiek.
Op pad kêffie toe, tel ek eers vyf handlangers langs die pad op. Daar is baie speakers en hulle is groot en swaar. Na die eerste drie speakers gelaai is moet ek vyf vars handlangers soek om met die ander nege te help.
So slaan ek toe die hoëtroustelletjie op. Sommer daar in my agterplaas, met die speakers wat wys in buurman se rigting. Op buurman se klanksisteem blêr iemand van ‘n transvestiet wat se pantie te styf teen sy/haar bobeen druk. Ek haal Oom Boetie Kallis se Platboompolka uit en ek spéél. Ek speel daardie transvestiet heel uit sy onderklere uit en Brakanjan neem die loop soos ‘n vlakhaas wat slang gesien het. Mamma beduie en haar mond gaan oop en toe, maar niemand kan iets hoor nie.
Hardegat bliks*m gee toe nie op nie. Ek vermoed hy het gedurende Oom Boetie se polka, sy Cortina se luidsprekers ook aan sy huisstelletjie gekoppel, want Lady Gaga sing soos ‘n speenvark wat in ‘n pendoring getrap het.
Ek sê vir Mamma sy moet vir Oom Mynie Reyes se Wikkelvioolvastrap aangee. Hierdie slag koppel ek nog ‘n speaker, sodat daar twee is wat werk. Toe Lady Gaga haar laaste asem wegblaas, trek Oom Mynie los met sy viool en almal moet vastrap om staande te bly.
Maar sal die klein bliksem werklik dink hy kan my troef! Toe Oom Mynie daai laaste noot op sy viool trek, val die mannetjie wragtig weg met ‘n nommertjie van Ramstein. Op my beurt troef ek hom weer met ‘n wals van die Baardskeerdersbosorkes. Hierdie slag met drie speakers. Lékker man! So tussen die musiekbaklei gryp ek vir Mamma en ons doen ‘n rondte tussen die tuinstoele.
So gaan dit die hele aand aan. Hy speel ietsie van Black Eyed Peas en ek ietsie van David Kramer. Rihanna afgewissel met Carika Keuzenkamp. Britney Spears en oorle Sias Reyneke op ‘n stadium in duet. Snoop Dog
sing op Kruitjie-roer-my-nie se wysie. Al harder en harder. Net sodra die mannetjie dink hy het my in ‘n hoek, sit ek nog ‘n speaker by. Op agt speakers tuimel sy DSTV skottel van sy stellasie af en my geyser bars. Op tien speakers moet ek en Mamma op die oorblywende twee tuinstoele sit, sodat hulle nie ook weghop nie.
Op elf speakers troef ek die klein rampokker heeltemal uit sy sokkies uit met ‘n duet van Jurie Els en Patricia Lewis... en daar is ‘n doodse stilte toe Jurie klaar dankie gesê het. Dominee staan nader en sê ‘n dankgebed en die polisie klim weer in hulle voertuie. Een van ons ander buurmanne kom met Brakanjan en een van ons tuinstoele aangestap. Mamma en Klein Twak (kat) sukkel van die dak af. Daar is weer vrede en stilte in die buurt.
Die volgende oggend is die jongeling in die kêffie om ‘n koeldrank vir sy pad te koop. Hy het my seker nie as sy buurman herken nie, want hy merk droog op dat hy nie langer in hierdie dorp gaan bly nie. Sy bure is heeltemal te raserig.
Die Pasella hierdie keer is 'n Moedersdag resepte eBoek.
Regs klik hier om dit af te laai
Foto Blog Hier is 'n plek waar ek sommer net dag tot dag fotos opsit soos ek hulle afneem, gaan kyk gerus:
Geneem in Kruger Nasionale Park
Klik op die foto om 'n groter weergawe te sien
Mirna sal volgende keer weer met ons wees!
wat, haar verstotend, homself kleineer..
Dis oorlog en 'n man en sy vrou hardloop uit
.Vrou skree "my valstanne is nog daar binne!!"
Man skree "bogger die tanne, hulle gooi bomme nie toebroodjies nie!!!!"
Twee dronk latte loop op die treinspoor.
Na 4km se die een, die flippen trappe maak my klaar!!
Ander een sê: trappe is ok! dis net die reelings wat so vrek laag is.
‎'n Dronk ou kruip in die middel van die pad op die witstreep rond.
Konstabel stop by hom en vra: "Wat maak jy?"
Dronkie: "Ag dankie tog! Help my die toiletpapier oprol!"
Die polisie kry 'n telefoon oproep om hulp.
"Help asseblief, hier het nou net 'n kat deur die venster geklim!"
"Wat bedoel jy, 'n kat?" vra die polisieman.
"'n Kat! 'n groot kat! 'n ding wat maak meauw ............ Hier kom die kat vir my!"
"Maak jy 'n grap?" vra die polisieman.
"Nee!! Heeelppppppppp!!! "
Met wie praat ek?" vra die polisieman .
"Met die papegaai!!!
Die blondine staan in die fotostaatkamer met pakke vol papier, besig om blanks af te rol.
Die baas kom in en vra: 'Wat doen jy?'
'Ek is besig om nog papier vir ons te maak, dis baie duur om nog te koop.
Koos sien 'n advertensie in die Landbouweekblad waar 'n boer tenders inwag vir iemand om die luiperds op sy plaas te vang en na 'n wildreservaat te verskuif. Hy besluit om te tender, en omdat hy toe verreweg die goedkoopste is, kry hy die job. Die volgende dag daag hy by die plaas op met 'n bakkie, 'n foxterriër, ou Jonas, 'n spul streepsakke en 'n .22 geweer. Die boer lyk maar skepties, maar aan die einde van die dag lê daar 12 luiperds in streepsakke, reg om vervoer te word. Die boer is beïndruk en vra of hy die volgende dag kan saamry om te kyk hoe Koos dit doen. Dit werk toe so: sodra hulle 'n luiperd sien, jaag hulle hom in die naaste boom op met die bakkie. Koos klim agterna, en soos die luiperd grom en na hom klap, grom en klap Koos terug totdat hy die luiperd op die dun takke vasgekeer het. Wanneer die tak dan padgee en die luiperd grond toe val, gryp die foksterriër hom aan die knatertjies en hou vir al wat hy werd is terwyl Jonas hom in die streepsak toebind. "Maar waarvoor is die .22 dan?" wil die boer weet. "Jong," sê Koos, "so met die heen-en-weer geklappery kan dit dalk gebeur dat EK uit die boom val. En dan moet Jonas die .22 gebruik om die foksterriër te skiet..."
Welkom by hierdie week se nuusbrief. Wanneer ek Minderwaardig voel
Meeste mense ervaar een of ander tyd in hul lewe gevoelens van minderwaardigheid. Wanneer jy egter deurlopend en konstant gevoelens van minderwaardigheid ervaar, ontwikkel hierdie gevoelens in 'n kompleks. Die minderwaardigheidskompleks is wanneer jy jou vergelyk met ander mense en voel jy is nie goed genoeg nie.
Hierdie kompleks kan onder andere as volg ontstaan:
• Gebeure in die kinderjare. Wanneer 'n ouer of onderwyser kwetsende opmerkings maak kan dit letsels inbrand op die brose gemoed van 'n kind. Opmerkings soos: "Kyk hoe presteer jou suster, wat is fout met jou?" Of: "Jy is 'n teleurstelling." Of: "Jy sal nêrens in die lewe kom nie."
• Jy ervaar 'n fisiese tekortkoming of 'n gebrek soos dat jy te kort, 'n lelike eendjie, jou tande skeef is, jy te veel sproete het, jy lispel of hakkel. Dit kwes veral wanneer jy daaroor gespot word.
• Jy kom uit sosio-ekonomiese omstandighede waaroor jy skaam is. Byvoorbeeld jy het arm grootgeword en julle het aan die verkeerde kant van die dorp gewoon. Of jy het gevoel dat jou pa of ma se beroep minderwaardig is teenoor jou maats se ouers sin.
• Jy voel dat dat jy nie veel bereik het nie. Jy vergelyk jou met ander en jy voel minderwaardig ten opsigte van jou sukses en prestasies, beroep, inkomste, motor en woonbuurt.
• 'n Lae selfbeeld en min eie-waarde.
• Sensitief tot kritiek en beskou selfs opbouende kritiek as 'n persoonlike aanval.
• Neig om ander mense te blameer vir foute en mislukkings wat jy maak.
• Hiperkrities op mense en kraak ander se prestasies en optredes af.
• Soek heeltyd vir goedkeuring en erkenning.
• Reageer negatief op komplimente, soos: "Ag, ek was maar net gelukkig om dit reg te kry." Of: "Jy sê dit maar net om my goed te laat voel."
• Voel die wêreld is teen jou en mense gun jou eintlik niks.
• Skram weg van kompetisie, want jy hanteer 'n verloor moeilik.
• Wees jouself en onthou: mense wat nie van jou hou nie, gaan in elk geval nie van jou hou nie wat jy ookal doen. Maak vrede daarmee.
• Konsentreer op jou sterk punte en talente.
• Ontwikkel jouself in lewensfasette waar jy 'n tekortkoming voel.
• Omring jou met positiewe mense en met 'n netwerk van vriende en familie wat lief is en omgee vir jou.
• Staan op teen jou vrese en pak dit aan.
• Leer uit jou persoonlike foute en rampe, en gebruik dit om te groei en sterker te word.
• Fokus op jou doelwitte en drome.
• Gebruik en leer uit positiewe kritiek wat jy ontvang om jouself te verbeter.
• Leef 'n stabiele lewe en gebruik jou tyd oordeelkundig.
"Niemand kan jou minderwaardig laat voel sonder jou gewilligheid daartoe nie." - Eleanor Roosevelt -
Jy kan inteken op st se nuusbrief sodat jy op die adreslys kom. Dis gratis en verniet. Gaan na www.pitkos.co.za - 'n intekenvorm is op my webwerf beskikbaar of stuur jou naam en eposadres vir my. Dr ST Potgieter Sielkundige Tel: 021 949 5007 Sel: 083 227 3683 Epos: st@pitkos.co.za Nuusbrief argiewe
Aartappeltert – warm
4 groot gaar aartappels
Voorverhit oond tot 180ºC en smeer oondvaste tertbak.
Maak aartappels fyn en meng met die spinasie en sampioene.
Klits eiers met melk en voeg by aartappelmengsel.
Voeg die res van die bestanddele, behalwe die cheddarkaas, by en meng goed.
Skep lepels vol op borde en bedien.
Kan ook as bykos by meer formele etes bedien word.
Vir ‘n ligte aandete kan die spinasie deur tuna en skywe tamatie vervang word.
Hier is seker die maklikste en heerlikste groenteskottel.
500g murgpampoentjies met skil gerasper
4 of meer repe spek
1 koppie chedderkaas, gerasper
Bak 45 min op 180ºC.
60ml (4 eetl) botter
2 groot uie dik gesny
125ml ham gekap
500g gaar aartappels in skywe gesny
Verhit botter en soteer uie daarin tot sag.
Voeg knoffel by en soteer verder.
Voeg nou ham, pietersielie, sout, peper, neutmuskaat en paprika by.
Voeg aartappels by.
Braai liggies en skep alles in die voorbereide oondbak.
Klits suurroom en eier liggies saam en giet oor.
Sprinkel die kaas oor en bak 30 minute tot goudbruin.
1 groenrissie fyngekap
30ml sagte broodkrummels
Sny aartappels in 1cm skywe.
Ontvel tamatie en rasper.
Kook aartappels tot sag.
Plaas in ‘n bak.
Braai olie, uie en rissie, voeg maalvleis by.
Voeg tamatie, geurmiddels, sout en peper by.
Gooi van die kaas in witsous en die res saam met die broodkrummels bo-oor vleis.
6-8 middelslag aartappels
1 pakkie dik wituiesoppoeier
Kook aartappels in skil net tot sag. Verhit die oond tot 180ºC.
Dreineer aartappels en halveer elkeen met skil en al.
Plaas die halwes met die gesnyde kante na bo in ‘n vlak oondvaste bak met ‘n inhoud van ± 2,5 liter.
Meng die res van die bestanddele en skep dit oor die aartappels en bak vir ‘n halfuur lank.
10 onse (in ou taal) gaar broccoli
1 koppie vetvrye mayonnaise
halwe koppie gerasperde lae-vet cheddarkaas
2 eetlepels gemaalde uie
6 lae-vet fyngemaakte soutkoekies(salticrax/bacon kips)
Meng die broccoli, eierwitte, sop en mayonnaise.
Roer die kaas, uie en peper daarin.
Gooi mengsel in ‘n gesmeerde pan en sprinkel die fyngemaakte koekies bo-oor.
Bak by 180ºC tot sous borrel – omtrent 30 min.
500g groenboontjie stukkies (nie die French cut nie)
250g fyn spek
½ groot pak Niknaks
1 pakkie aanmaak kaassous
1 houer (250ml) room
ongeveer 125ml gerasperde kaas
Meng alles saam behalwe die kaassous en room.
Gooi kaassous (gemaak van room en kaassouspoeier) bo-oor.
Gooi kaas oor en bedek met foelie.
Bak vir 1-1½ uur op 180ºC.
500ml fyngemaakte pampoen
Meng pampoen, bruismeel, bakpoeier, sout en eier deeglik. Skep teelepels in warm kookolie. Braai tot goudbruin en gaar. Dreineer op bruinpapier en skep op opdienskottel.
Verhit botter, suiker en melk tot kookpunt.
Los mielieblom in water op en roer in ‘n straaltjie by melkmengel.
Verhit tot kookpunt en skep oor koekies.
500ml lemoensap (2 koppies)
50ml mielieblom (2 eetlepels)
Kook patats tot sag. Sny in skywe en pak in bak.
Meng bietjie lemoensap en mielieblom. Voeg res van die sap en suiker by.
Klits ¾ koppie water en 1 groot eier saam. Voeg 1½ koppie meel, 1 teelepel sout, peper en 1 teelepel bakpoeier by en meng.
Skep met ‘n lepel in pan met voorafverhitte olie. Bak aan elke kant tot bruin (net ‘n paar minute aan ‘n kant - dis vinnig gaar.) ± 2 koekies, afhangende hoe groot skeppe jy skep.
1 pakkie soppoeier (Hoenderroom-, sampioen- of aspersieroomsop)
Voorverhit die oond tot 180 °C. Kook die aartappels in hulle skil tot gaar. Laat afkoel, verwyder skil en sny in plat skywe. Kook melk en soppoeier saam tot dik. Soteer ui, knoffel, en spek saam. Voeg bg. by die sop. Pak nou lae aartappel en sop mengsel in ‘n oondvaste bak. Eindig met ‘n laag sopmengsel en strooi kaas bo-oor. Plaas in die oond tot die kaas smelt.
1 blik aspersies
Smeer ‘n oondvaste bak met ‘n volume van 2 liter. Kook aartappels, dreineer en sny in blokkies. Dreineer die aspersies. Sny die ham in skywe en pak die aartappels, aspersies en ham in lae in die bak. Voeg 125ml van die aspersievloeistof by die melk. Berei ‘n witsous van die margarien, meel, bruinsouspoeier en die melkmengsel. Roer die sout, peper en kaas by. Giet dit oor die gereg en bak dit vir 25 min.
Dien dit dadelik op.
250ml (1k) room
15ml (1e) strooisuiker
250g (1 bakkie) geroomde maaskaas
125ml (½k) mayonnaise
30ml (4e) water
Skil komkommer, verwyder pitte en sny voor en agterkant af. Kap komkommer goed fyn in voedselverwerker.
Klits room styf en voeg sout en strooisuiker by.
Roer maaskaas en mayonnaise by roommengsel.
Spons gelatien op water en verhelder oor water tot glad. Giet by roommengsel en meng gekapte komkommer by.
Skep in uitgespoelde vorm en sit in yskas tot gestol.
Wanneer gestol, keer op geskikte bord uit en bedien koud.
Wenk: Die room, maaskaas en mayonnaise moet by kamertemperatuur wees sodat gelatien nie drade trek nie. Dit gebeur as gelatien te warm en roommengsel te koud is en mengsel ook nie vinnig genoeg geroer word nie.
250g couscous (voorberei in groente aftreksel)
200g elk groen murgpampoen, geel murgpampoen, en wortels
45ml grof gekapte pietersielie
Berei couscous. Roerbraai die groente in olyfolie oor medium hitte. Voeg die knoffel en pietersielie by en roerbraai vir nog 3 min. Roer die res van die olyfolie by die couscous. Voeg die groente by en meng.
Bedien warm of koud
Aartappels in uiesous
6 groot aartappels, ongeskil en skoongeskrop
Voorverhit die oond tot 160 C (325 F).
Sny die aartappels in 1 cm-skywe, maar moenie die skywe deursny tot onder nie; die aartappels moet aan die onderkant heel bly.
Pak die aartappels langs mekaar in ’n oondvaste bak met ’n deksel.
Smelt die margarien en roer die uiesoppoeier en pietersielie by.
Giet die sopmengsel oor die aartappels en bedek.
Bak ongeveer 2 uur in die oond totdat die aartappels sag is.
As die aartappels te droog bak, kan ’n klein bietjie kookwater bygevoeg word.
Volg die resep tot na die sopmengsel oor die aartappels gegiet word.
Bedek en mikrogolf 14 - 16 minute by 100 % krag.
Laat 5 minute staan voordat die deksel afgehaal word.
Skil die aartappels en sny in skywe van sowat 7 mm dik.
Pak die aartappelskywe in ’n gesmeerde, oondvaste bak en bedek met ’n laag room en ’n laag uiesoppoeier.
Herhaal die lae totdat alle bestanddele gebruik is.
Bak 1 - 1¼ uur by 180 C (350 F) of totdat aartappels sag is.
2ml fyn kaneel of 2 - 3 kaneelstukkies
4 - 5 middelslag patats, geskil en in skywe gesny
Plaas die suiker, botter, gemmer, kaneel en gouestroop in ’n kastrol en laat kook oor lae hitte totdat dit begin verbruin.
Voeg die patats, sout en water by.
Kook oor matige hitte tot die patats sag en die sous taai is.
Murgpampoentjieroerbraai 1 groot ui, gekap
1 groot, ryp tamatie, geskil en in skyfies gesny
400g murgpampoentjies, in ringetjies gesny
Soteer die gekapte ui liggies in die olie.
Voeg die res van die bestanddele by en roerbraai oor matige hitte tot gaar.
125ml gesnipperde ontbytspek
1 blik (410g) groenboontjies, gedreineer
125ml basiese witsous
Braai die ontbytspek en ui tot gaar.
Voeg die tamatie by en roerbraai nog ’n rukkie.
Voeg die boontjies en sout en peper by en laat mengsel weer kook.
Maak intussen die witsous en roer die kaas by.
Roer die kaassous by die boontjiemengsel in.
500g vars groenboontjies
250g swoerdlose ontbytspek
5ml grof gemaalde swartpeper
Sny die punte van die boontjies af en maak hopies van 5 - 6 boontjies elk.
Draai ’n repie spek om elke hopie boontjies en steek dit met ’n peuselstokkie vas.
Smelt die botter of margarien en olie in ‘n pan en braai die spekboontjies oor matige hitte. Strooi peper oor terwyl dit braai.
Draai gereeld om en verwyder van hitte wanneer die spek gaar is.
300ml rou rys
5ml speserye vir rys
Kook die rys soos gewoonlik, maar voeg die res van die bestanddele in plaas van die gewone sout by.
Smelt die margarien in ’n kastrol en voeg die rys by.
Braai die rys oor matige hitte totdat minstens 75 % van die rys gepof is.
Giet die kookwater oor en roer die res van die bestanddele by.
Sit die deksel op en kook die rys 15 minute lank.
Verwyder die deksel en kook tot die rys droog is.
4 - 5 groterige patats, geskil en in skywe gesny
Kook die patats in die water met ’n knippie sout tot sag.
Voeg die res van die bestanddele by en kook nog 15 minute oor lae hitte.
Roer liggies deur voor opdiening.
2 skyfies ui
750g geskilde ryp boerpampoen of botterskorsie, in skyfies gesny
Braai die ui liggies in die botter tot deurskynend. Voeg die pampoen en dan die res van die bestanddele by.
Bedek en kook oor lae hitte totdat die pampoen sag is.
Verwyder die deksel en braai die pampoen totdat die sous taai raak.
500g boerpampoen, saggekook in water en goed gedreineer
Druk die pampoen fyn en roer die eier, bruismeel en sout in.
Verhit die olie in ’n pan oor matige hitte en skep eetlepels vol pampoen op ’n keer in.
Braai aan beide kante tot ligbruin.
Strooi ’n mengsel van suiker en kaneel oor en sit warm voor.
3 - 4 skorsies, gehalveer
6 - 8 malvalekkers
Kook die skorsies 20 minute in die water met sout of totdat die skorsies sag is.
Haal die skorsies uit die water en ontpit.
Plaas ’n malvalekker in elke skorsie en strooi ’n mengsel van suiker en kaneel oor elke lekker.
Plaas die skorsies in ’n oondvaste bak en rooster 5 - 10 minute in die oond of totdat die lekkers gesmelt en effens bruin is.
2 - 3 groot skorsies, gehalveer en ontpit
1ml knoffelpoeier (of na smaak)
15ml koffieverromer of 25ml vars room
Kook die skorsies tot sag in water en skep die pulp uit die dop.
Dreineer baie goed.
Druk die pulp fyn.
5 groterige geelwortels, geskil en in blokkies gesny
Kook die wortels in ’n bietjie water met ’n knippie sout tot sag.
Meng die res van die bestanddele en voeg by die wortels.
Laat stadig kook tot die sous verdik.
Plaas die wortels met ’n knippie sout in ’n glasbak met ’n deksel.
Voeg 12,5 ml water by.
Plaas die deksel op en mikrogolf 10 minute by 100 % krag.
Meng die res van die bestanddele en giet oor die wortels.
Plaas die deksel op en mikrogolf nog 3 minute by 70 % krag.
400g geelwortels, geskil en in ringe gesny
2 klein aartappels, geskil en in blokkies gesny
Plaas al die bestanddele in ’n kastrol en kook sowat 45 minute of tot die wortels sag is. (Voeg ’n bietjie water by indien wortels drooggekook en nog hard is).
250g knopiesampioene, afgespoel en in skywe gesny
500g murgpampoentjies, in ringe gesny
50g botter of margarien
Braai die sampioene, murgpampoentjies en ui 5 minute in botter of margarien, of tot die ui deurskynend is.
Voeg die res van die bestanddele by en roer goed deur.
Bedek en laat 20 minute prut.
Verwyder die deksel en laat nog 5 minute prut.
Sit warm voor saam met enige vleisgereg of as ’n warm slaai.
Die hele proses het nou verbeter en dis nou makliker om te begin inkomste kry, sluit gerus aan vir 'n gratis proeftydperk, kyk die kat uit die boom en gradeer dan op om te begin saamspeel!
Klik hier en gaan kyk self!